**Vyhlásenie predkladateľa**

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (LP/2022/213) sa na rokovanie Legislatívnej rady vlády Slovenskej republiky predkladá s rozporom s **Ministerstvom dopravy a výstavby SR** a s **Ministerstvom hospodárstva SR**.

**Ministerstvo dopravy a výstavby SR** uplatnilo dve zásadné pripomienky :

Prvá zásadná pripomienka bola uplatnená k Doložke vybraných vplyvov, k bodu 10. Poznámka a k Analýze vplyvov na rozpočet verejnej správy, na zamestnanosť vo verejnej správe a financovanie návrhu v znení :

*„Žiadame v Doložke vybraných vplyvov bode 10. Poznámka a v Analýze vplyvov na rozpočet verejnej správy, na zamestnanosť vo verejnej správe a financovanie návrhu, v súvislosti s textáciou „Zvýšenie stupníc platových taríf štátnych zamestnancov vo výške 3 % s účinnosťou od 1. júla 2022 je zahrnuté v štátnom rozpočte na rok 2022 a v rozpočte verejnej správy na roky 2022 až 2024“ konkrétne uviesť, kde sú tieto výdavky v rozpočte verejnej správy zahrnuté. Túto pripomienku považujeme za zásadnú. Odôvodnenie: V hlavnej knihe Návrhu rozpočtu verejnej správy na roky 2022 až 2024 nie je exaktne uvedené, že v limitoch výdavkov je zapracované aj zvýšenie stupníc platových taríf štátnych zamestnancov (ďalej len „zvýšenie platových taríf“). Zvýšenie platových taríf o 3 % vyplynulo z kolektívneho vyjednávania, ktoré bolo uzatvorené 14.12.2021 podpisom Kolektívnej zmluvy vyššieho stupňa v štátnej službe na rok 2022 a zákon o štátnom rozpočte na rok 2022 bol schválený tiež dňa 14.12. 2021“.*

Uplatnenej pripomienke nie je možné vyhovieť.

Podľa vyjadrenia Ministerstva financií SR, uvedenú pripomienku nie je možné akceptovať, nakoľko v decembri 2021 nebolo možné kapitolami vstupovať do rozpočtu na rok 2022 a vyčleniť si na uvádzaný účel požadovaný objem výdavkov. Taktiež MF SR poukázalo na fakt, že NR SR schválila zákon o štátnom rozpočte na rok 2022 dňa 14. 12. 2021. Na základe neho boli v januári 2022 MF SR oznámené kapitolám štátneho rozpočtu záväzné limity. Povinnosťou kapitoly bolo zabezpečiť plnenie predovšetkým obligatórnych výdavkov, na čo boli kapitoly štátneho rozpočtu v rozpisových listoch k záväzným ukazovateľom ŠR na rok 2022 upozornené aj v súvislosti s plnením Kolektívnych zmlúv vyššieho stupňa.

Druhá zásadná pripomienka bola uplatnená knávrhu uznesenia vlády Slovenskej republiky v znení :

*„Do návrhu uznesenia vlády Slovenskej republiky žiadame doplniť nový bod pre podpredsedu vlády Slovenskej republiky a ministra financií, ktorým mu bude uložená povinnosť povoliť prekročenie limitu výdavkov pre jednotlivé kapitoly štátneho rozpočtu v súlade so zvýšením platových taríf štátnych zamestnancov. Túto pripomienku považujeme za zásadnú. Odôvodnenie: Kapitole Ministerstva dopravy a výstavby Slovenskej republiky nebolo v rámci procesu tvorby rozpočtu verejnej správy na roky 2022 až 2024 oznámené, že v rámci navrhovaných limitov výdavkov je už zapracované zvýšenie platových taríf a ani nebol navýšený limit výdavkov v súvislosti so zvyšovaním platových taríf. Až v rozpise záväzných ukazovateľov štátneho rozpočtu na rok 2022 z januára 2022 Ministerstvo financií Slovenskej republiky uviedlo „Zároveň Vás žiadame, aby ste si v rámci výdavkov schválených zákonom o štátnom rozpočte na rok 2022 pre Vašu kapitolu vytvorili priestor na plnenie záväzkov vyplývajúcich z § 5 ods. 6 zákona č. 534/2021 Z. z. o štátnom rozpočte na rok 2022 a Kolektívnych zmlúv vyššieho stupňa na rok 2022 (vrátane valorizácie od 1.7. 2022).“*

Uplatnenej pripomienke nie je možné vyhovieť.

Podľa vyjadrenia Ministerstva financií SR, návrh pripomienky nie je možné akceptovať, nakoľko nariadenie vlády, ktorým sa ustanovujú zvýšené platové tarify štátnych a verejných zamestnancov nadväzujú na závery z kolektívneho vyjednávania. Výsledky kolektívneho vyjednávania boli premietnuté do Kolektívnych zmlúv vyššieho stupňa na rok 2022. Zákon o štátnom rozpočte bol schválený parlamentom s limitmi záväzných ukazovateľov oznámených rozpisom kapitolám ŠR s upozornením na plnenie záväzkov vyplývajúcich z kolektívneho vyjednávania vrátane valorizácie, ktorá bola dohodnutá na rok 2022.

Ministerstvo dopravy a výstavby SR neustúpilo od uplatnených zásadných pripomienok ani v rámci 2. kola rozporového konania a z uvedeného dôvodu rozpor trvá pri obidvoch pripomienkach.

**Ministerstvo hospodárstva SR** uplatnilo k návrhu uznesenia vlády SR jednu zásadnú pripomienku v znení :

*„V návrhu uznesenia vlády SR bode B žiadame doplniť nový bod, ktorým vláda ukladá podpredsedovi vlády a ministrovi financií Slovenskej republiky vydať rozpočtové opatrenie, ktorým povolí prekročenie limitu výdavkov pre jednotlivé kapitoly štátneho rozpočtu v súlade so zvýšením platových taríf štátnych zamestnancov od 01.07.2022. Túto pripomienku považujeme za zásadnú. Odôvodnenie: V kapitole Ministerstva hospodárstva Slovenskej republiky nebola žiadnym spôsobom zohľadnená potreba navýšenia prostriedkov na platy štátnych zamestnancov súvisiaca so zmenami platových taríf štátnych zamestnancov“.*

Uplatnenej pripomienke nie je možné vyhovieť.

Podľa vyjadrenia zástupcov Ministerstva financií SR, v súčasnosti nie je možné pristúpiť k navyšovaniu objemu finančných prostriedkov pre jednotlivé rezorty, resp. nie je možné povoliť prekročenie limitu výdavkov pre jednotlivé kapitoly štátneho rozpočtu.

Ministerstvo hospodárstva SRneustúpilo od pripomienky ani v rámci 2. kola rozporového konania a z uvedeného dôvodu rozpor trvá.